钦定古今图书集成/理学汇编/学行典/第271卷 > 方太古
## 钦定古今图书集成/理学汇编/学行典/第271卷 > 方太古

按《明外史隐逸传》：“方太古，字元素，兰谿人。少受经于
同邑章懋。年十八，走粤东谒陈献章，归而废经生业，
专志攻诗。寻往吊献章，遂纵游名山川，过吴门，与杨
循吉、沈周都穆、文徵明及孙一元辈为诗酒社。既而
入闽，有举人林埜者，一见莫逆，作《锦囊十咏》赠之。一
时名人若林瀚、林俊之属，咸相引重。晚好黄白术，归”
隐金华解石山，即晋徐仙炼丹处也。结栖真楼居之，
九年老乃返寒溪故里，自号“寒溪子。”监司及郡县长
吏多造庐致敬。其为人负气，高自位置，性迂缓，好洁，
作诗颇类郊、岛，大率感时愤俗之意为多。